RS บวก 4.62% หลังรุกธุรกิจสุภาพ-ความงามเต็มสูบ!
RS บวก 4.62% รุกธุรกิจสุขภาพ-ความงามเต็มสูบ! หวังดันสัดส่วนรายได้ปี 61 เทียบเคียงธุรกิจมีเดีย ล่าสุด ณ เวลา 10.40 น. ราคาอยู่ที่ 13.60 บาท บวก 0.60 บาท หรือ 4.62% สูงสุดที่ 13.90 บาท ต่ำสุดที่ 13.10 บาท มูลค่าซื้อขายที่ 146.46 ล้านบาท โบรกฯ แนะ “ซื้อ” ชูเป้า 17.30 บาท 
6 ก.ค. 2560

ผู้สื่อข่าวรายงานว่า ราคาหุ้นบริษัท อาร์เอส จำกัด (มหาชน) หรือ RS ณ เวลา 10.40 น. ราคาอยู่ที่ 13.60 บาท บวก 0.60 บาท หรือ 4.62% สูงสุดที่ 13.90 บาท ต่ำสุดที่ 13.10 บาท มูลค่าซื้อขายที่ 146.46 ล้านบาท ขณะที่ดัชนีตลาดหุ้นไทยโดยรวมลบ 0.12%

โดย นายสุรชัย เชษฐโชติศักดิ์ ประธานเจ้าหน้าที่บริหาร RS เปิดเผยว่า บริษัทอยู่ระหว่างการหาพาร์ทเนอร์ขยายโอกาสทางธุรกิจไปกลุ่มประเทศ CLMV โดยกำลังเจรจากับพันธมิตรท้องถิ่นที่ประเทศเมียนมา เพื่อร่วมขยายตลาดด้วยกัน คาดว่าจะชัดเจนภายในสิ้นปีนี้และเห็นการดำเนินงานในปี 2561
พร้อมกันนั้นยังเร่งวางแผนต่อยอดขยายธุรกิจสุขภาพและความงามเพื่อรองรับการเติบโตในทุกมิติ ทั้งการให้ความสำคัญกับ (product development ) หน่วยพัฒนาสินค้าใหม่ๆ เพื่อคัดเลือกสินค้าคุณภาพใหม่เพื่อตอบโจทย์ให้ตรงใจผู้บริโภค
ตลอดจนเสริมศักยภาพของการใช้สื่อเพื่อสื่อสารถึงถลุ่มบูกค้าให้เกิดประสิทธิภาพยิ่งขึ้น และพัฒนาช่องการจำหน่าย Telesale ให้มีจำนวนและศักยภาพสอดคล้องกับการเติบโตของฐานลูกค้า รวมไปถึงขยายช่องทางใหม่ๆ อย่างโมเดิร์นเทรด โดยเฉพาะช่องทางออนไลน์ ซึ่งกำลังเป็นช่องทางที่รายได้เติบโตอย่างโดดเด่น
นายสุรชัย กล่าวว่า ธุรกิจสุขภาพและความงามปีนี้จะมียอดขายเติบโตแรงอย่างก้าวกระโดด ทำให้เชื่อว่าสิ้นปีนี้จะทำรายได้กว่า 1,200 ล้านบาท คิดเป็นอัตราเติบโตถึง 600% จากปีก่อน ส่งผลให้โครงสร้างธุรกิจหลักของอาร์เอสคือมีเดียและสุขภาพความงาม และนับจากนี้ (fundamental) พื้นฐานของบริษัท จะเปลี่ยนแปลงทิศทางที่ดีขึ้นอย่างมีนัยสำคัญ ดูได้จากมีผลประกอบการแข็งแรงและมีเสถียรภาพมากยิ่งขึ้น ถือว่าเป็นการพิสูจน์ความสำเร็จด้วยผลงานที่น่าพอใจเป็นอย่างมาก
“การเติบโตอย่างก้าวกระโดดต่อเนื่องของธุรกิจสุขภาพและความงาม จะทำให้สัดส่วนรายได้ขึ้นมาใกล้เคียงกับธุรกิจสื่อภายในปี 61 กลายเป็นธุรกิจหลักของกลุ่มอาร์เอสอย่างสมบูรณ์แบบ” นายสุรชัย กล่าว
ขณะที่ธุรกิจมีเดีย วางเป้าหมายสร้างช่อง 8 เป็นผู้นำทีวีระดับประเทศ จนขณะนี้คาดว่าจะสามารถทำเรตติ้งได้ 500,000 รายต่อนาทีภายในสิ้นปี 60 ขยับขึ้นสู่อันดับ 4 ของประเทศทันทีอย่างแน่นอน
 
ด้านบล.ทิสโก้ ระบุในบทวิเคราะห์ แนะนำ “ซื้อ” RS ราคาเป้าหมาย 17.30 บาท/หุ้น ฝ่ายวิจัยปรับประมาณกำไรสุทธิปี 2560-2562 เพิ่มขึ้นจากคาดการณ์เดิม 14% และ 28% และ 24% โดยคาดรายได้ธุรกิจ Health &amp; Beauty เพิ่มขึ้นเป็นหลัก คาดรายได้ปีนี้อยู่ที่ราว 1,200 ล้านบาท เพิ่มขึ้นจากปี 2559 ที่ผ่านมาอยู่ที่ 228 ล้านบาท โดยยอดขายปัจจุบันอยู่ที่เฉลี่ยประมาณเดือนละ 120 ล้านบาท  และคาดปี 2561-2562 เติบโตต่อเนื่องเฉลี่ยปีละ 30% จากการใช้กลยุทธ์การขายใหม่และวางเป้าหมายการเพิ่มจำนวนสินค้า SKU เพิ่มขึ้นรวมถึงจำนวน partner ที่เพิ่มขึ้น
ในส่วนของธุรกิจมีเดีย ฝ่ายวิจัยปรับประมาณการลงจากคาดการณ์เดิมโดยคาด U.rate ปี 2560 จะอยู่ที่ 55% จากคาดเดิมที่ 65% เนื่องจากช่วงพระราชพิธีถวายพระเพลิงศพพระบรมศพ รัชกาลที่ 9 ในช่วง ต.ค.60 คาดงดการโฆษณา 2 สัปดาห์
อย่างไรก็ตาม รายได้ธุรกิจมีเดียยังมีอัตราเติบโตเพิ่มขึ้นได้ราว 10% จากการปรับการขึ้นค่าโฆษณาขึ้นเฉลี่ย 36% สำหรับอัตรา Gross margin เฉลี่ยในปี 2560-2562 คาดเพิ่มขึ้นอยู่ที่ 38%, 43% และ 47% ตามลำดับ จากสัดส่วนรายได้ธุรกิจบิวตี้ที่มีมาร์จิ้นสูงเพิ่มขึ้น (คาดสัดส่วนธุรกิจบิวตี้เพิ่มขึ้นในปี 2560-2562 อยู่ที่ 33% , 35% และ 39% ของรายได้ เพิ่มขึ้นจากปี 2016 อยู่ที่ 7%) ส่งผลให้คาดผลประกอบการปี 2560-2562 มี Net margin ที่ 6%, 9% และ 13% ตามลำดับ